ޢައްބާސް އިބްރާހީމް ނުވަތަ ތުޅާދޫގޭ ޢައްބާސް އަކީ އަދީބެކެވެ. ވާހަކަ ދެއްކުން ތެރިއެކެވެ. މި މަނިކުފާނު މިހާރު ހުންނެވީ ދިވެހިބަހާއި ތާރީޚަށް ޚިދުމަތްކުރާ ޤައުމީ މަޖިލީސްގެ ރައީސް ކަމުގެ މަގާމުގައެވެ. ޢައްބާސް އިބްރާހީމް އަކީ ސަރުކާރަށް ގިނަގުނަ ޚިދުމަތްތަކެއް ކޮށްދެއްވާފައިވާ ފަރާތެކެވެ. ބައްޕަ އަކީ ތުޅާދޫގޭ އިބްރާހީމް މަނިކު ދޮންމަނިކު އެވެ. މަންމައަކީ ޙައްވާ އާދަމް (ހިމިތީ ޙައްވާ މަނިކެ) އެވެ. ދުނިޔޭގެ އަލިކަން ދެކެވަޑައިގަތީ 13އޮގަސްޓް 1941 ގައެވެ. ޢައްބާސް އިބްރާހީމް ތަޢުލީމް ޙާޞިލްކުރެއްވީ ދިވެހިރާއްޖެއިންނެވެ. ނަމަވެސް ދިވެހިރާއްޖެއިން ބޭރުން ކޯސްތަކެއް ހަދާފައިވެއެވެ. މަޖީދިއްޔާގެ މުސްކުޅި ދަރިވަރެކެވެ. އިގިރޭސި އަދި އުރުދޫ ބަސް ދެނެވަޑައިގަންނަވައެވެ. ދިވެހި ބަހުގެ ފުންނާބު އުސް އަދީބެކެވެ. މޮޅު ލިޔުންތެރި އެކެވެ. ކުޅަދާނަ ޝާއިރެކެވެ. މޮޅު ވާހަކަ ދެއްކުންތެރި އެކެވެ. ޢައްބާސް އިބްރާހީމް ވަނީ ތަފާތު ފޮތްތައް ނެރުއްވާފައެވެ. ސަރުކާރުގެ ވަޒީފާ އަދާކުރައްވަން ފެއްޓެވީ 1955 ވަނަ އަހަރު ވުޒާރަތުއް ދާޚިލިއްޔާގެ ކާތިބުކަމުގެ ވަޒީފާ އިންނެވެ. އަދި މަދަރުސަތުއް ޞަލާޙިއްޔާ އާއި މަދަރުސަތުލް ޢާލިޔާގެ މުދައްރިސްކަން ވެސް ކުރެއްވި އެވެ.